Reeksverkragter swaar gestrafDie verkragter, Paul Kgasago (49). Foto: SAPD ŉ 49-jarige man wat in 2012 ses vroue, waaronder ŉ kind en ŉ bejaarde, in ŉ kort tydperk verkrag het, is Woensdag swaar in die Limpopo-hooggeregshof in Polokwane gevonnis. Volgens kol. Ronel Otto, provinsiale polisiewoordvoerder, is Paul Kgasago ses lewenslange vonnisse opgelê. “Hy het gewoonlik op kwesbare slagoffers toegeslaan as hulle na hul bestemmings gestap het,” het Otto gesê. “Hy sou hulle van agter af nader, gryp en in bosse intrek waar hy hulle met ŉ mes sou dreig en dan verkrag. Ná sy gruweldaad sou hy ook sy slagoffers van geld en selfone beroof.” Sy jongste slagoffer was 11 en die oudste 87. Die ondersoekbeampte, kapt. Chuene Makaleng. Foto: SAPD Puik speurwerk deur die ondersoekbeampte, kapt. Chuene Makaleng van die Lebowakgomo-polisie se eenheid teen gesinsgeweld, kindermishandeling en seksuele oortredings, het ŉ einde aan sy terreurtog gebring en seker gemaak dat hy nie borgtog toegestaan word nie. Kgasago is tot ŉ verdere 75 jaar tronkstraf gevonnis op die aanklagte van roof. Lt.genl. Fannie Masemola, provinsiale polisiekommissaris van Limpopo, het die swaar vonnis verwelkom en die ondersoekbeampte gelukgewens met die goeie ondersoek en sy harde werk.